Georg Fredrik Rieber-Mohn

Georg Fredrik Rieber-Mohn (født 1945) er en norsk jurist som var Norges riksadvokat i perioden 1986 til 1997 og dommer i Norges Høyesterett fra 1997 til 2007.

 Liv og virke 
Han vokste opp i Skien og ble uteksaminert cand.jur. fra Det juridiske fakultet ved Universitetet i Oslo i 1969.

I 1971 ble han ansatt som fengselsdirektør for Opstad tvangsarbeidsanstalt på Jæren, i daværende Vestre fengselsdistrikt. Senere i karrieren var han blant annet statsadvokat i Rogaland (1976–1980), ekspedisjonssjef i Justisdepartementets kriminalomsorgsavdeling og sjef for Fengselsstyret (1980–1985), lagdommer ved Eidsivating lagmannsrett (1985–86) og riksadvokat (1986–1997). Da han ble utnevnt til riksadvokat, var han den yngste som til da hadde tiltrådt denne stillingen.

Han tiltrådte som dommer i Høyesterett 1. september 1997. I statsråd 22. september 2007 ble han innvilget avskjed i nåde fra embetet som høyesterettsdommer, med virkning fra 1. november 2007.Offisielt fra statsråd 21. september 2007 Før han pensjonerte seg ble han imidlertid ansatt i Justis- og beredskapsdepartementet som spesialrådgiver i Lovavdelingen.

Rieber-Mohn var bidragsyter til første utgave av Straffeloven med kommentarer (Straffelovkommentaren), og har sammen med Magnus Matningsdal videreført Johs. Andenæs' standardverk innen strafferett, Alminnelig strafferett. Ifølge en undersøkelse fra 1997 var han blant de dommerne i Høyesterett som utmålte strengest straff i straffesaker.Kjetil Kolsrud: Store forskjeller i retten (Aftenposten.no 1. mars 2007) Han var også medlem av Straffelovkommisjonen som utarbeidet forslaget til straffeloven av 2005, samt Lovutvalget for utilregnelighet og rettspsykiatrisk sakkyndige.

Etter å ha vært nestleder i styret for Institusjonen Fritt Ord, var han fra 2011 til 2016 styreleder.

Rieber-Mohn er kjent for å være en ivrig sportsfisker. Han var blant annet leder av Villaksutvalget som foreslo etablering av nasjonale laksevassdrag og laksefjorder, og har sittet i styret for Kunnskapssenter for laks og vannmiljø siden 2004. Hans onkel var den kjente pateren og forfatteren Hallvard Rieber-Mohn. Som sin onkel tilhører han Den romersk-katolske kirke.

 Referanser 
Georg Fr. Rieber-Mohn ny styreleder i Fritt Ord

 Eksterne lenker 
  Biografi i Norsk biografisk leksikon

Kategori:Norske advokater
Kategori:Norske statsadvokater
Kategori:Norske riksadvokater
Kategori:Norske høyesterettsdommere
Kategori:Personer fra Lillehammer kommune
Kategori:Personer fra Skien kommune